NACRT
ZAKON
O IZMJENAMA I DOPUNAMA ZAKONA O CARINSKOJ SLUŽBI

Član 1
U Zakonu o carinskoj službi ("Službeni list CG", br.03/16, 80/17 i 160/25), član 44 mijenja se i glasi:                                                                
“Član 44
(1) Kada rezident ili nerezident ne izvrši obavezu prijavljivanja fizički prenosivih sredstava plaćanja ili ako prijava sadrži netačne ili nepotpune podatke, u skladu sa zakonom kojim se uredjuju tekući i kapitalni poslovi sa inostranstvom, ovlašćeni carinski službenik, radi provjere ispunjenosti obaveze prijavljivanja, privremeno zadržava fizički prenosiva sredstva plaćanja.
(2) Kada se fizički prenosiva sredstva plaćanja prenose bez pratioca putem poštanskih ili kargo pošiljki, ovlašćeni carinski službenik koji zahtijeva podnošenje prijave u skladu sa zakonom kojim se uredjuju tekući i kapitalni poslovi sa inostranstvom, radi provjere ispunjenosti obaveze prijavljivanja, privremeno zadržava ta sredstva.
(3) O privremenom zadržavanju fizički prenosivih sredstava plaćanja iz st. 1 i 2 ovog člana ovlašćeni carinski službenik izdaje potvrdu.
(4) Privremeno zadržavanje iz st. 1 i 2 ovog člana može trajati najduže 30 dana od dana prijema zahtjeva.
(5) Izuzetno od stava 4 ovog člana, nakon procjene neophodnosti i proporcionalnosti, period privremenog zadržavanja može se produžiti najduže do 90 dana.
(6) Ukoliko se u postupku privremenog zadržavanja iz ovog člana utvrdi da postoje razlozi za sumnju u pranje novca ili finansiranje terorizma, rokovi privremenog zadržavanja i obaveza obavještavanja finansijsko-obavještajne jedinice određuju se u skladu sa zakonom kojim se uređuje sprječavanje pranja novca i finansiranja terorizma.
(7) Ako u roku iz stava 4 i 5 ovog člana ne bude donesena odluka o daljem zadržavanju ili ako se utvrdi da dalje zadržavanje nije opravdano, fizički prenosiva sredstva plaćanja vraćaju se u skladu sa zakonom.”
                                                              Član 2
Član 59 stav 2 tačka 1) mijenja se i glasi: 

“1) nivo 1:
-samostalni carinski savjetnik I i samostalni carinski inspektor I – najmanje VI nivo kvalifikacije obrazovanja i najmanje pet godina radnog iskustva;
-samostalni carinski savjetnik II i samostalni carinski inspektor II – najmanje VI nivo kvalifikacije obrazovanja i najmanje tri godine radnog iskustva;
-samostalni carinski savjetnik III i samostalni carinski inspektor III – najmanje VI nivo kvalifikacije obrazovanja i najmanje jednu godinu radnog iskustva; “

 	Tačka 2 briše se.  

Tačka 3 postaje tačka 2. 

	Stav 4 mijenja se i glasi: “Zvanja: samostalni carinski savjetnik III i samostalni carinski inspektor III su početne pozicije u okviru nivoa kategorije ekspertskog carinskog kadra.”

                                                                       Član 3

 	
[bookmark: _Hlk239250502]      U naslovu iznad člana 66 nakon riječi “privremenog” dodaju se riječi “ili trajnog”. 











































OBRAZLOŽENJE

I. USTAVNI OSNOV

Ustavni osnov za donošenje Zakona o izmjenama i dopunama Zakona o carinskoj službi sadržan je u odredbi člana 16 tačka 5 Ustava Crne Gore, kojom je propisano da se zakonom, u skladu sa Ustavom, uređuju druga pitanja od interesa za Crnu Goru.
II. RAZLOZI ZA DONOŠENJE ZAKONA
Važeći Zakon o carinskoj službi uređuje ovlašćenja carinskih službenika u vršenju carinskog nadzora i kontrole. U cilju daljeg unapređenja sistema kontrole fizički prenosivih sredstava plaćanja, predlaže se izmjena člana 44 Zakona kojom se preciznije uređuju ovlašćenja ovlašćenih carinskih službenika u pogledu privremenog zadržavanja fizički prenosivih sredstava plaćanja.
Predloženim rješenjem uređuju se uslovi za privremeno zadržavanje fizički prenosivih sredstava plaćanja u slučaju neispunjavanja obaveze prijavljivanja ili podnošenja prijave koja sadrži netačne ili nepotpune podatake, kao i u slučaju sredstava plaćanja koja se prenose bez pratioca putem poštanskih ili kargo pošiljki. Takođe, propisuje se obaveza izdavanja potvrde o privremenom zadržavanju, maksimalno trajanje privremenog zadržavanja, mogućnost njegovog produženja uz procjenu neophodnosti i proporcionalnosti, kao i obaveza vraćanja sredstava kada prestanu razlozi za njihovo zadržavanje.
[bookmark: _Hlk235707516]Takođe, u dijelu odredbi koje uređuju kategorizaciju radnih mjesta u carinskoj službi i mjerila za carinska zvanja, ukazala se potreba da se te odredbe usaglase sa Zakonom o državnim službenicima i namještenicima i to u dijelu nivoa kvalifikacije obrazovanja, kao i uslova u pogledu radnog iskustva za pojedina carinska zvanja.
III. USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA
Predložene izmjene imaju za cilj usklađivanje nacionalnog zakonodavstva sa pravnom tekovinom Evropske Unije u oblasti kontrole prekograničnog prenosa gotovine i drugih fizički prenosivih sredstava plaćanja, i to sa Uredbom (EU) 2018/1672 Evropskog parlamenta i Savjeta od 23. oktobra 2018. godine o kontroli gotovine koja se unosi u Uniju ili iznosi iz Unije, uz istovremeno obezbjeđivanje efikasnog sprovođenja mjera za sprečavanje pranja novca i finansiranja terorizma. 
IV. OBRAZLOŽENJE OSNOVNIH PRAVNIH INSTITUTA
Članom 1 Nacrta zakona mijenja se član 44 važećeg Zakona o carinskoj službi, kojim je do sada bilo propisano ovlašćenje ovlašćenog carinskog službenika da, prilikom obavljanja carinskog nadzora, privremeno oduzme domaća ili strana sredstva plaćanja, u skladu sa posebnim propisima, i o tome izda potvrdu.
Predloženim rješenjem navedena odredba se preciznije uređuje i usklađuje sa propisima kojima je uređena kontrola fizički prenosivih sredstava plaćanja. Umjesto dosadašnjeg opšteg ovlašćenja za privremeno oduzimanje sredstava plaćanja, propisuju se uslovi i postupak privremenog zadržavanja fizički prenosivih sredstava plaćanja radi provjere ispunjenosti obaveze prijavljivanja.
Propisuje se da ovlašćeni carinski službenik privremeno zadržava fizički prenosiva sredstva plaćanja kada rezident ili nerezident ne izvrši obavezu prijavljivanja, odnosno kada prijava sadrži netačne ili nepotpune podatke. Privremeno zadržavanje propisuje se i u slučaju prenosa fizički prenosivih  sredstva plaćanja bez pratioca putem poštanskih ili kargo pošiljki, kada je, u skladu sa zakonom kojim se uređuju tekući i kapitalni poslovi sa inostranstvom, propisana obaveza podnošenja prijave.
Istovremeno se propisuje obaveza izdavanja potvrde o privremenom zadržavanju, maksimalno trajanje privremenog zadržavanja od 30 dana od dana prijema zahtjeva, mogućnost njegovog produženja najduže do 90 dana nakon procjene neophodnosti i proporcionalnosti,  kao i postupanje u slučaju kada se tokom privremenog zadržavanja utvrdi da postoje razlozi za sumnju u pranje novca ili finansiranje terorizma. U tom slučaju rokovi privremenog zadržavanja i obaveza obavještavanja finansijsko-obavještajne jedinice određuju se u skladu sa zakonom kojim se uređuje sprječavanje pranja novca i finansiranja terorizma.
Takođe, propisuje se obaveza vraćanja fizički prenosivih sredstava plaćanja ukoliko, u rokovima propisanim  st. 4 i 5 člana 44, ne bude donesena odluka o njihovom daljem zadržavanju, odnosno ukoliko se  utvrdi da njihovo dalje zadržavanje nije opravdano.
Članom 2 vrše se izmjene odredaba kojima se uređuju nivoi, carinska zvanja i uslovi za sticanje zvanja u okviru kategorije ekspertskog carinskog kadra, radi njihovog usaglašavanja sa Zakonom o državnim službenicima, naroćito  u pogledu nivoa kvalifikacije obrazovanja i potrebnog radnog iskustva. Istovremeno, mijenja se struktura nivoa u okviru kategorije ekspertskog carinskog kadra i preciznije određuju početne pozicije u okviru te kategorije.
[bookmark: _GoBack]Članom 3  vrši se izmjena naslova iznad člana 66 dodavanjem riječi „ili trajnog“, čime se naziv naslova usklađuje sa njegovim sadržajem, imajući u vidu da član 66, pored prava carinskog službenika za vrijeme privremenog raspoređivanja, uređuje i prava carinskog službenika koji je trajno raspoređen u drugo mjesto rada.
V. FINANSIJSKA SREDSTVA KOJA JE POTREBNO OBEZBIJEDITI U BUDŽETU CRNE GORE ZA SPROVOĐENJE OVOG ZAKONA
Za sprovođenje Zakona o izmjenama i dopunama Zakona o carinskoj službi nijesu potrebna dodatna finansijska sredstva iz Budžeta Crne Gore.










   
